
E L Ő T E R J E S Z T É S

Sülysáp Város Önkormányzata Képviselő-testületének

2014. november 4-én tartandó rendkívüli ülésére

5. napirendhez

Tárgy: Önkormányzati képviselők, bizottsági tagok tiszteletdíjának megállapítása
Tisztelt Képviselő-testület!
A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 35. §-a, és 43. § (3) bekezdése és 143. § (4) b) pontja alapján a képviselő-testület az alakuló vagy az azt követő ülésén az önkormányzati képviselőnek, a bizottsági elnöknek, a bizottság tagjának rendelettel tiszteletdíjat, természetbeni juttatást állapíthat meg.
A tiszteletdíj mértékét illetően jelenleg mindössze annyi korlátozás van, hogy az nem veszélyeztetheti az önkormányzat kötelező feladatainak ellátását.
Az önkormányzati képviselő tiszteletdíja és egyéb juttatása közérdekből nyilvános adat.
Javasolom, hogy a korábbi ciklusban alkalmazott tiszteletdíjakról döntsünk, azaz a képviselői tiszteletdíj 40.000 Ft/hó, a bizottsági tag tiszteletdíja 10.000 Ft/hó összegben kerüljön megállapításra, azzal, hogy - úgyszintén hasonlóan az eddigiekhez - a bizottság képviselő tagja és elnöke bizottsági munkájáért a települési képviselői tiszteletdíján felüli juttatásra nem lenne jogosult. 
Az előterjesztett rendeletben ezen felül szerepelnek a tiszteletdíjról való lemondás szabályai is.

Kérem a Képviselő-testületet a javaslat megtárgyalására, és a szükséges rendelet elfogadására.
Sülysáp, 2014. október 31.

Horinka László s.k.


polgármester
Sülysáp Város Önkormányzata Képviselő-testületének
…/2014. (…) önkormányzati rendelete
az önkormányzati képviselők és bizottsági tagok tiszteletdíjának megállapításáról
Sülysáp Város Önkormányzatának Képviselő-testülete az Alaptörvény 32. cikk (2) bekezdésével, valamint a Magyarország helyi önkormányzatairól szóló 2011. évi CLXXXIX. törvény 35. § (1) bekezdésével és 143. § (4) f) pontjával keletkeztetett feladatkörében, illetőleg felhatalmazása alapján a következőket rendeli el:

1. Általános rendelkezések
1. §

(1) E rendelet hatálya – a (2) bekezdésben foglalt kivétellel - Sülysáp Város Önkormányzata Képviselő-testületének és a Képviselő-testület bizottságainak tagjaira terjed ki.
(2) A rendelet hatálya nem terjed ki a polgármesterre és az alpolgármesterre.
2. §

(1) A települési önkormányzati képviselőt (a továbbiakban: képviselő) és a bizottsági tagot (a továbbiakban együtt: jogosultak) a testületi munkában végzett tevékenységéért tiszteletdíj illeti meg, melyre a megbízatásának keletkezése napjától a megbízása megszűnése napjáig jogosult.
(2) A tiszteletdíj összegét Sülysáp Város Önkormányzata költségvetésében biztosítani kell. A tiszteletdíj megállapítása és kifizetése nem veszélyeztetheti az önkormányzat kötelező feladatainak ellátását.
2. A tiszteletdíj mértéke és a lemondás szabályai
3. §

(1) A képviselő havi tiszteltdíja (bruttó) 40.000 Ft.
(2) A bizottság nem képviselő tagjának havi tiszteltdíja (bruttó) 10.000 Ft. A bizottság képviselő tagja és elnöke bizottsági munkájáért a képviselői tiszteletdíján felüli juttatásra nem jogosult. 
(3) A tiszteletdíjat a tárgyhót követő hónap 10. napjáig kell a jogosult részére - nyilatkozata szerint - átutalással vagy házipénztárból kifizetni.

(4) A tiszteletdíj elszámolásáról és kifizetéséről a jegyző gondoskodik.
4. §

(1) A jogosult a tiszteletdíjáról írásban lemondhat, az ezzel kapcsolatos nyilatkozatot a polgármesterhez kell benyújtani.
(2) A nyilatkozatnak tartalmaznia kell, hogy a jogosult mely időszakra járó tiszteletdíjáról és milyen célra kíván lemondani.

(3) Az önkormányzati költségvetésben szereplő előirányzatokra történő lemondás esetén bruttó összegről, a költségvetésen kívüli célokra történő lemondás esetén nettó összegről rendelkezhet a jogosult.

3. Záró rendelkezések
5. §

E rendelet a kihirdetést követő napon lép hatályba, azonban rendelkezéseit visszamenőlegesen, 2014. október 12. napjától kell alkalmazni.

Sülysáp, 2014. november 4.

Horinka László s.k.
Tóth Krisztina s.k.

jegyző

